Două evenimente aniversare vor fi organizate la München săptămâna viitoare pentru a marca împlinirea a trei decenii de la fondarea Mitropoliei Ortodoxe Române a Germaniei, Europei Centrale și de Nord.
Joi seara, 30 mai, Orchestra simfonică a Operei Naționale și Grupul psaltic „Tronos” al Catedralei Patriarhale din București vor susține un concert aniversar în Biserica St. Johann Baptist. Evenimentul va avea loc de la ora locală 18:00.
De asemenea, sâmbătă, 1 iunie, de la ora 9:00, ierarhii Mitropoliei Germaniei vor oficia Sfânta Liturghie la Biserica St. Sylvester din München.
Evenimentele sunt realizate cu sprijinul financiar al Departamentului pentru Românii de Pretutindeni şi al Secretariatului de Stat pentru Culte, notează Centrul Bisericesc München.
Mitropolia Germaniei, Europei Centrale și de Nord a fost înființată în urmă cu treizeci de ani, funcționând de la data de 5 iunie 1994, momentul întronizării Mitropolitului Serafim Joantă.
Foto credit: Parohia „Buna Vestire” – München